Lugrederye staak vlugte oor Irak, IranArgieffoto Lande soos Frankryk, Duitsland en Nederland het hul vlagskip-lugrederye versoek om nié oor Iran of Irak te vlieg nie. Dít weens die spanning wat tans heers nadat ŉ missielaanval Woensdagoggend op twee weermagbasisse in Irak gedoen is. The Washington Post berig ŉ woordvoerder van Lufthansa het gesê die Duitse lugredery het reeds hul daaglikse vlug tussen Frankfurt en Tehran, sowel as ŉ vlug wat Saterdag na Irbil sou vlieg, gekanselleer. Singapore Airlines, Qantas, China Airways en Malaysia Airlines sal ook tot verdere kennisgewing die Iranse lugruim vermy. CNBC berig Emirates, met sy hoofkantoor in Doebai , en sy susterslugredery flydubai het Woensdag al hulle vlugte na Bagdad gekanselleer. Nagenoeg ‘n miljoen mense het opgeruk vir genl.maj. Kassem Soleimani se begranis. (Foto: (Iran Press/AP) Dít volg nadat meer as 12 missiele op die weermagbasisse in Irbil en Al Asad, wes van Bagdad, afgevuur is. Die basisse huisves Amerikaanse magte en die aanval is gedoen in weerwraak vir die onlangse dood van genl.maj. Kassem Soleimani. Soleimani, leier van Iran se Koeds-mag, is Vrydag in ŉ Amerikaanse lugaanval dood. Adel Abdul Mahdi, premier van Irak, het gesê Iran het hom net ná middernag plaaslike tyd gewaarsku dat ’n aanval binnekort sou volg en dat slegs gebiede met Amerikaanse troepe geteiken sou word. Die Amerikaanse president, Donald Trump, het op Twitter gesê Amerika probeer die stand van sake ná die aanval bepaal en sal binnekort ŉ verklaring uitreik. “Ons het verreweg die sterkste en bes toegeruste weermag enige plek ter wêreld,” het Trump getwiet. All is well! Missiles launched from Iran at two military bases located in Iraq. Assessment of casualties & damages taking place now. So far, so good! We have the most powerful and well equipped military anywhere in the world, by far! I will be making a statement tomorrow morning. — Donald J. Trump (@realDonaldTrump) January 8, 2020